羅致光

羅致光，係香港社會工作學者同政客，做過立法會社會福利界議員、扶貧委員會委員、勞工及福利局局長。

簡歷
羅致光祖籍廣東佛山市三水，畢業於聖公會呂明才紀念小學同埋喺英皇書院完成預科，做過匯豐銀行程式編寫員，喺1981年至2017年期間任教喺香港大學社會工作系，期間識咗林鄭月娥，為佢後嚟嘅晉升有好大影響。佢喺1993年至1997年期間出任呢個學系嘅主任，喺加入政府前係呢個學系嘅副教授。

1990年，羅致光加入香港民主同盟，響1994年香港民主同盟同匯點合併成為民主黨，所以佢就做咗民主黨嘅元老。佢響民主黨期間，佢專門負責研究政府政策、長期幫手出選舉策略同埋分析民調，因而得到花名「白鴿黨大腦」。

響1995年至1997年期間，佢曾經出任立法局議員，並喺1998年至2004年期間出任立法會議員。佢亦曾經擔任多項公職，包括關愛基金專責委員會主席、扶貧委員會委員、策略發展委員會委員同統計諮詢委員會委員。

2017年，傳聞話香港行政長官林鄭月娥希望佢接任勞工及福利局局長，但係如果佢要做，就要退出民主黨。而民主黨表示，如果佢真係入政府，民主黨唔會挽留佢，但就相信唔會影響佢同民主黨嘅關係。6月，羅致申請退黨，民主黨第二日就批准咗。7月1號，羅致光正式就任勞工及福利局局長。

由於佢聲稱佢去過丹麥Mensa分會做IQ測試，結果IQ高達160，所以佢有「神童」、「神童局長」嘅外號。

2022年6月30號，羅致光正式卸任勞福局局長，由孫玉菡接任。

屋企 
羅致光曾經結過婚，生咗一個仔一個女，但係最後離婚，離咗婚之後就冇再娶老婆。

個人榮譽 
 太平紳士
 銀紫荊星章
 金紫荊星章

類:香港特別行政區主要官員
類:前香港政府官員
類:前香港立法會議員
類:前香港立法局議員
類:香港大學教授
類:前香港民主黨員
類:洛杉磯加州大學舊生
類:香港大學舊生
類:香港中文大學舊生
類:英皇書院舊生
類:祖籍三水
致光